Vara- ja lisäyhteydet Funetin jäsenorganisaatioihin	27.5.2002

Peruslähtökohtana on edelleen vain yksi yhteys per jäsenorganisaatio.

Varayhteydet

Tässä pyritään kuvaamaan menettelytavat, joilla voidaan turvata Funetin jäsenorganisaation verkkoyhteys kaikissa tilanteissa jäsenorganisaation niin halutessa. Esitys perustuu olettamukselle, että Funet-verkon sisäiset yhteydet ja PoP-pisteet ovat riittävän luotettavia ja varmistettuja. Lisää luotettavuutta pyritään hakemaan PoP-pisteen ja jäsenorganisaation välisiä yhteyksiä varmistamalla. 

Suuntaviivoja:
Varayhteys tarvitaan turvaamaan PoP:in ja jäsenorganisaation välinen yhteys. Ongelmatilanteita, jota vastaan voidaan varautua olisivat kaapelikatko tai jäsenorganisaation laitetilan tulva, tulipalo, sähkökatko tai vakava laitevika kummassa tahansa yhteyden päässä. Näihin tarpeisiin varayhteydeksi riittäisi pääsääntöisesti kokoluokkaa normaalia yhteyttä hitaampi yhteys. Yhteyden toteutustapoina voisi olla jokin seuraavista:
1.	koko ajan päällä oleva, liikenne jaettuna molempiin
2.	pääyhteyden vikaantuessa liikenne siirtyy automaattisesti varayhteydelle
3.	valmiiksi suunniteltu ja hankittu käsin toteutettava yhteys
4.	valmiiksi suunniteltu ja tarvittaessa rakennettava yhteys

Koska CSC:llä on päivystys vain normaalityöaikana, voidaan ilta- ja viikonloppujen luotettavuutta parantaa vain varayhteyksillä, jotka saadaan käyttöön automaattisesti tai edellyttävät vain jäsenorganisaation operointia. Varayhteyksien käyttöön saamisen vasteajat olisivat:
1. ja 2. vasteaika 0h
3. vasteaika 1 - 4h normaalia työaikaa
4. seuraavana arkipäivänä

Teknisesti toteutuksena voisi olla esim.:
- kahdennettu yhteys
- 100 Mb ethernet
- 10 Mb ethernet
- WLAN 2 - 11 Mb
- xDSL

Jos varayhteys on pääyhteyttä hitaampi, pitäisi liikenne voida rajoittaa vain välttämättömiin yhteyksiin. Jäsenorganisaation on itse määriteltävä ja toteutettava menettely liikenteen rajoittamiseksi. Jotta saavutettaisiin olennainen luotettavuuden lisäys, varayhteyden tulisi päättyä jäsenorganisaation toiseen toimipisteeseen eri kaapelireittiä. Funet kustantaisi sovitun liityntälaitteen portin PoP:ssa ja jäsenorganisaatio maksaisi muut kulut (yhteys ja omat laitteet). Jos varayhteydet ovat typpiä 3. tai 4, sama portti voisi olla varalla usean jäsenorganisaation varayhteydelle.

Kaikki varayhteystoteutukset edellyttävät jonkin tasoista reitityksen uudelleensuunnittelua Funet-verkossa.

Varayhteydettömillekin jäsenorganisaatioille pitäisi olla valmiiksi mietityt ja kirjatut toimintaohjeet muutamien perusongelmatilanteiden varalla. Tällaisia olisivat esimerkiksi kaapelikatko, tulva, tulipalo ja vakava laitevika laitehuoneessa Pop:ssa tai jäsenorganisaatiossa.

Myös kahdennettu varayhteys voidaan rakentaa. Tällöin edellytyksenä on, että asia on suunniteltu jäsenorganisaation toimesta ja oma kahdennus on kunnossa. Kahdennetuissa yhteyksissä käytetään BGP-reititystä. Kahdennetun yhteyden saamisedellytysten ja kustannusten osalta niihin suhtaudutaan samoin kuin lisäyhteyksiin.

Lisäyhteydet

Lisäyhteyksien osalta pääperiaate on, että jokainen jäsenorganisaatio liittyy verkkoon yhdestä pisteestä. Lisäyhteyksiä voidaan painavista syistä rakentaa. Syitä ja ehtoja lisäyhteyden saamiselle ei luetella, vaan ratkaisut tehdä tapauskohtaisesti. Harkintavalta on CSC:llä. Lisäyhteyksille on vuosimaksu, jolla karsitaan "turhia" pyyntöjä. Yhteyskustannukset maksaa yhteyden tilaaja, reititinportin kustantaa CSC. 

Lisä- ja varayhteyksiä rakennetaan henkilö- ja laite- ym. resurssien salliessa (ts. lisäresursseja ei niihin haeta OPM:ltä).

Funet-klubi työvaliokunta